“ভোটের জন্য উনি নাটকও করতে পারেন,” মোদিকে নিশানা রাহুলের

ওয়েব ডেস্ক: বিধানসভা নির্বাচন (Bihar Assembly Election) যত এগিয়ে আসছে, বিহারের মাটিতে ততই জোরদার হচ্ছে প্রচার। ছুটির দিনে যেমন এনডিএ-র (NDA) হয়ে আরায় প্রচারের ময়দানে নেমেছেন নরেন্দ্র মোদি (Narendra Modi), তেমনই মহাগঠবন্ধনের (Mahagahtbandhan) প্রচারে এদিন বেগুসরাইয়ে সভা করলেন রাহুল গান্ধী (Rahul Gandhi)। সেই মঞ্চ থেকেই তিনি একযোগে নরেন্দ্র মোদি ও বিজেপি-কে সরাসরি নিশানা করেছেন। তাঁর অভিযোগ, নরেন্দ্র মোদি ভোটের সময় নাটক করেন, কিন্তু ভোট শেষ হলেই উধাও হয়ে যান।

এদিন বেগুসরাই থেকেই রাহুল গান্ধী বলেন, “নরেন্দ্র মোদি ভোটের আগে আসেন, বক্তৃতা দেন, বলেন, ‘তোমরা যা বলবে, আমি করব।’ কিন্তু ভোট শেষ হলেই তিনি আর বিহারে আসেন না, কারও কথা শোনেন না। তাই বলছি, যা করাতে চাও, এখনই করিয়ে নাও, পরে আর পাবেনা।”

আরও পড়ুন: তেজস্বীর দল ক্ষমতায় এলে বিহারে ফিরবে ‘জঙ্গলরাজ’! কটাক্ষ মোদির

প্রধানমন্ত্রীর প্রচারভঙ্গিকে কটাক্ষ করে রাহুল বলেন, “ভোটের জন্য মোদি যেকোনও নাটক করতে পারেন। তাঁকে যোগাসন করতে বললে তাও কয়েকটা করে দেখিয়ে দেবেন। কিন্তু ভোটের পর গাইবে, বাজাবে আদানি আর অম্বানি! এই পুরোটা একটা নাটক ছাড়া কিছুই নয়।”

রাহুল আরও দাবি করেন, মোদি সরকারের জিএসটি থেকে নোটবন্দি- সব বড় সিদ্ধান্তের ফলে ছোট ব্যবসা ধ্বংস হচ্ছে এবং তার সুবিধা ভোগ করছে বড় কর্পোরেটরা। একথা বলেই প্রতিশ্রুতির সুরে রাহুল বলেন, “আমরা চাই ছোট ব্যবসা টিকুক, বড় হোক। আমরা চাই, তোমাদের মোবাইল ফোন আর জামাকাপড়ে ‘মেড ইন চায়না’-এর বদলে ‘মেড ইন বিহার’ লেখা থাকুক।”